Aage Schavland

**Aage Schavland** (1806–1876) var en norsk prest, politiker og stortingsmann. Han representerte Romsdals amt i tre perioder og Trondhjem og Levanger krets i to perioder. Han var ordfører og varaordfører i Trondheim.

## Bakgrunn
Aage Schavland ble født 6. november 1806 i Strand i Ryfylke. Han var sønn av Ole Schavland (1759–1839) og Siri Tostensdatter Høle (død 1829). Schavland var gift med Gerhardine Pauline Bergh (1817–1884). Familienavnet kommer fra gården Skavlan i Snåsa og Schavlands etterkommere gikk over til denne stavemåten. Faren Ole Schavland var prest i Strand i Ryfylke og stortingsrepresentant for Stavanger 1827 og 1828. Aage Schavland er til dels omtalt med barnas stavemåte av navnet.

Ludvig Daaes (1829–1893) tante Birgitte Daae var husholderske hos Schavland og hans unge kone fra 1834. Ludvig Daae leste latin under opphold hos Schavland på Stranda og giftet seg med Schavlands datter Anne Kristine. Hans Conrad Thoresen, Schavlands forgjenger i Stranda og Herøy, var onkel til Ludvig Daae (1829–1893).  

Schavland hadde studentereksamen fra Kristiansands katedralskole i 1825 og teologisk embedseksamen 19. juni 1829. 

Aage Schavland døde 20. mars 1876 i Trondheim.

## Virke

### Prest
Han var etter teologisk eksamen personalkapellan i Strand til han i 1834 ble sogneprest i Stranda prestegjeld på Sunnmøre (som den gangen også omfattet Stordal). Fra 1840 var han prost for Nordre Sunnmøre som omfattet Norddal, Stranda, Ørskog, Haram og Borgund.  

Fra 1844 til 1861 var han sogneprest i Herøy på Sunnmøre, der han etterfulgte Hans Conrad Thoresen, som også hadde vært prest i Stranda. Schavland var samtidig prost for Søre Sunnmøre, som omfattet Volda, Ulstein, Hareid, Vartdal, Ørsta, Hjørundfjord, Herøy og Vanylven. Schavland kan ha vært en av de første som begynte med juletre på Sunnmøre.  

På 1840-tallet gikk Schavland inn for etablere en høyere allmennskole i Herøy som skulle være stor nok til å betjene hele Søndre Sunnmøre, noe som ville være billigere enn om hver kommune skulle drive sine egne. En høyere allmennskole var viktig for den borgerlige dannelse som var grunnlag for lokalt folkestyre. Høsten 1849 sendte Schavland på vegne av de fem kommunene på Søre Sunnmøre søknad til myndighetene om en felles høyere allmennskole. Leikong ble utpekt som et sentralt og naturlig sted for skolen. Etter mange år endte det med at skolen med etablert i Volda i stedet, under sogneprest Hans Nicolai Wraamanns ledelse. 

Fra 1861 var han residerende kapellan ved menigheten ved Nidarosdomen i Trondhjem.

Han blir omtalt som en redelig, samvittighetsfull, bestemt og myndig prest som var streng med konfirmantene.

### Politiker
Schavland var ordfører i Herøy i periodene 1846–1849 og 1854–1857, og mangeårig medlem av forlikskommisjonen. Han var  ordfører i Trondheim i 1865 og varaordfører i perioden 1867–1868. En tid var han formann i Trondhjems Arbeiderforening.

Schavland representerte Romsdals amt på Stortinget 1848–1851 og 1857–1858 samt Trondhjem og Levanger krets 1865–1866 og 1868–1869. Han var i 1848, 1851, 1857 og 1865–1869 medlem av protokollkomiteen, i 1848 av adressekomiteen og i 1865–1866 av valgkomiteen.

## Etterkommere

* Blant Gerhardine Pauline og Aage Schavlands etterkommere:
** Anne Kristine (1836–1904), gift med Ludvig Daae (1829–1893)
***Aagaat Daae, bibliotekar, historiker
** Olaf Skavlan, professor i litteraturhistorie, gift med Dagmar Kielland, som var søster av Alexander Kielland
*** Aagot Kielland Skavlan, gift med Arnstein Arneberg
*** Einar Skavlan, redaktør av *[[Dagbladet]]* 1915–1954
** Sigvald Skavlan (1839–1912) var prest og salmedikter
** Einar Skavlan (1845–1923), stiftsprost i Trondheim
** Aage Gerhard Skavlan (1847–1920), teolog, historiker
** Paul Frederik Skavlan (1849–1920), politimester på Hamar, fogd i Helgeland
** Harald Skavlan (1854–1908), ingeniør, ledet byggingen av Bergensbanens fra vest
** Gerhardine Skavlan, gift med Johan Blackstad

## Referanser

## Fotnoter


## Kilder
* Lindstøl, Tallak:*Stortinget og Statsraadet 1814-1914*. Kristiania, 1914

## Eksterne lenker
*